Vineri seara, Poliția a fost în alertă și a declanșat o operațiune masivă de căutare în cartierul Drumul Taberei, din Capitală, în urma unui apel primit la 112, la ora 18.00, în care o fată a anunțat că este sechestrată. După șase ore de căutări, timp în care fata a fost în legătură telefonică cu Serviciul 112, s-a dovedit că totul a fost o farsă.

În jurul orei 24.00, polițiștii au descoperit că au fost ținta unei farse, după ce au verificat numeroase blocuri din zona Moghioroș din Drumul Taberei.

Potrivit unor surse din anchetă, persoana căutată le-ar fi transmis în cele din urmă polițiștilor, după ce i-a ținut cu orele la telefon, că nu ar mai avea nevoie de ei, pentru că a ieșit din locuință. Mai mult, le-ar fi cerut ”echipajelor de poliție din apropiere, pe care le observă”, să plece, ca să se poată duce până la farmacie.

Persoana care a făcut apelul la 112 s-a prezentat drept o fată de 16 ani, care și-ar sărbători ziua de naștere chiar sâmbătă, pe 24 august.

În cadrul operațiunii de căutare, STS a transmis o raza de localizare de 0.14 km, doar trei blocuri, iar apartamentele din aceste blocuri au fost periate fără ca fata să fie găsită. Tânăra a oferit informații contradictorii de-a lungul celor peste șase ore petrecute la telefon. Inițial, ea a spus că a fost luată într-o mașină, însă autoturismul a fost găsit în Vâlcea. La peste 6 ore de la apelul făcut la 112, polițiștii nu reușiseră să o găsească pe tânăra care spune că a aruncat pe geam un pahar și o pereche de pantaloni, pentru a putea fi, astfel, observată fereastra apartamentului unde se află. De asemenea, spunea că nu mai vede decât o mașină de poliție.

Acum rămâne de văzut dacă va fi indentificată persoana care a făcut apelul fals la 112 și cum va fi ea trasă la răspundere.